Magashule ‘weet nie’ van aanklagteAce Magashule. (Foto: Twitter) Die verhoor van Ace Magashule, die ANC se geskorste sekretaris-generaal, is tot November uitgestel. Magashule het Dinsdag vlugtig in die hooggeregshof in Bloemfontein op aanklag van bedrog verskyn. EWN berig Magashule het Dinsdag voor die hofverrigtinge gesê hy verlang meer duidelikheid oor die 70 aanklagte teen hom. “Op die televisie hoor ek dat daar 70 aanklagte teen my is. Ek weet nie eers van ŉ enkele aanklag nie, behalwe dat hulle sê dis aanklagte van korrupsie en geldwassery. Maar wat is die 70 aanklagte,” het Magashule gesê. Magashule en sy 15 medebeskuldigdes staan tereg op meer as 70 aanklagte van onder meer bedrog, korrupsie en geldwassery. Dit hou verband met ŉ ondersoek na ŉ R255 miljoen-tender wat tydens sy termyn as premier van die Vrystaat vir ŉ ondersoek na asbesdakke in die provinsie toegeken is. eNCA berig die verhoor is tot 3 November vir ŉ voorverhoor uitgestel. “Die Nasionale Vervolgingsgesag sê hy wil graag voortgaan met dié ‘formidabele’ saak,” berig eNCA. Sommige van Magashule se bondgenote, soos Carl Niehaus en Vusi Tshabalala, geskorste speaker van die Vrystaatse wetgewer, was Dinsdag by die hof om Magashule te ondersteun.